এই সময়, ভাঙড়: বুধবার খামারআইটে ভাঙড়ে পাওয়ার গ্রিড বিরোধী আন্দোলনের বর্ষপূর্তি পালন করল জমি কমিটি৷ খামারআইট ও আশপাশের অনেক গ্রাম থেকে মানুষ ভিড় করেন জমি কমিটির সভায়৷ এত মানুষ দেখে উত্সাহিত হয়ে কমিটির নেতারা দাবি করেন, মানুষ যে এখনও তাঁদের সঙ্গেই আছে, এই ভিড় সেটাই প্রমাণ করল৷ বক্তরা গ্রিড বিরোধী আন্দোলনকে আরও ছড়িয়ে দেওয়ার কথা বলেন৷ সভায় কমিটির মুখপাত্র অলীক চক্রবর্তী ছাড়াও ভাষণ দেন সিপিএম নেতা তন্ময় ভট্টাচার্য ও কান্তি গঙ্গোপাধ্যায়, আরএসপির রাজ্য সম্পাদক ক্ষিতি গোস্বামী, ওই দলের কেন্দ্রীয় নেতা মনোজ ভট্টাচার্য, প্রাক্তন পুলিশ কর্তা নজরুল ইসলাম, রেড স্টারের সাধারণ সম্পাদক কে এল রামচন্দ্রন, কবি মন্দাক্রান্তা সেন প্রমুখ৷